Уегъэгупсысэ, дерс къыхыбох
Теолог, егъэджакIуэ, юрист Хъуажь Фахъри и Iэдакъэ къыщIэкIа тхылъыщIэ иджыблагъэ дунейм къытехьащ. «Уэрамэ, сыт ебгъэщIэнт?» жыхуиIэ къыдэкIыгъуэм щызэхуэхьэсащ Iуэтэж ущиехэр. Тхылъ гъэщIэгъуэным пэублэ псалъэ хуатхащ филологие щIэныгъэхэм я докторхэу, профессорхэу Гъут Iэдэмрэ БакIуу Хъанджэрийрэ.
Тхылъым щызэхуэхьэса Iуэтэжхэр кIэщIщ, еджэгъуафIэщ. Абыхэм къыщыгъэлъэгъуащ гъащIэм къыщыхъуа Iуэхугъуэхэмрэ езы авторым къигупсыса теплъэгъуэхэмрэ. Уеблэмэ, БакIуу Хъанджэрий зэритхымкIэ, сюжет гъэщIэгъуэнхэм я фIыгъэкIэ Iуэтэжхэр новеллэ жанр щыхъуи щыIэщ. «Мыбыхэм ядыболъагъу Фахъри бзэм, диным, хабзэм куэд зэрыхищIыкIыр, тхыдэм, литературэм, IуэрыIуатэм теухуа тхылъ Iэджэ зэрыщIипщытыкIар, тхакIуэ IэщIагъэм зэрыхуэхьэзырыр. Я темэкIэ, къаIуэтэж IуэхукIэ Фахъри и IэдакъэщIэкIхэр пыщIащ лъэхъэнэ зэхуэмыдэхэм, ахэр фIэщхъуныгъэ хэлъу къигъэлъэгъуэн хузэфIэкIащ тхакIуэм. Тхылъеджэхэм я зэш тегъэуныр аракъым Фахъри къалэну игъэувар, атIэ абы я зэхэщIыкIыр нэхъ куу щIынырщ. Гъэсэныгъэ и лъэныкъуэкIэ тхылъым сэбэп къызэрихьынум шэч къытесхьэркъым, ар къыдэкIмэ, дэнэ щыпсэу адыгэхэри яфIэхьэлэмэту еджэнущ», — етх БакIуу Хъанджэрий.
Хъыбархэм ущиер зэрилъабжьэр наIуэ пщохъу япэ Iуэтэжым щегъэжьауэ. Абыхэм укъеджэмэ, узэрыщытым нэхърэ нэхъыфI ухъуну жэрдэм къыпхалъхьэ. Дэтхэнэри узыгъэгупсысэ, дерс къызыхэпх, уи зэхэщIыкIым зезыгъэужь Iуэтэж щIэщыгъуэщ.
Языныкъуэхэм деж авторым таурыхъ гуэр езым и бзэкIэ къеIуэтэж, зэми муслъымэн диным къыхиха Iэятхэр, хьэдисхэр къегъэсэбэп, ещанэм деж цIыху къызэрыгуэкIхэм я гъащIэм щыщ теплъэгъуэ ди нэгум къыщIегъэувэ.
«Авторым редактор къалэныр къысхуигъэфащэу си пщэм къыщыдилъхьэм, сэ абы и бзэр, и гупсысэр, и гъащIэ гъуэгур къэслъытэн хуей хъуащ. Тхылъыр зи IэдакъэщIэкI Хъуажь Фахъри Тырку Республикэм къыщыхъуащ, лIыку ныбжьым нэсыху щыпсэуари, Iуэху щищIэу щытари а къэралырщ. Абы и адыгэбзэри а щIыналъэм щыпсэу ди лъэпкъэгъухэм яIурылъым и зы лIэужьыгъуэщ. Абы- хэм я псэлъэкIэр и псэлъэкIэу, я бзэ гъэпсыкIэр и бзэ гъэпсыкIэу зэрыщытыр тхыгъэм щыпхъумэным и пIэ-кIэ ахэр ди нобэрей къэбэрдей адыгэбзэм и къупхъэм ибгъэтIысхьэну ухуежьэмэ, къэIуэтэныгъэм щIэлъ IэфIым щыщ гуэрхэр щIэкIынут, езы тхыгъэри нэхъ къызэрыгуэкI хъункIэ шынагъуэти, сэ Iэмал зэриIэкIэ сыпылъащ Хъуажьыр зэса адыгэбзэм и къэIукIэхэр зэблэзмышыным, абы щыгъуэми, дэ, хэкужьым ис адыгэхэм, ди дежкIэ нэхъ къеджэгъуафIэ, гурыIуэгъуафIэ хъуным», — жеIэ Гъут Iэдэм.
Тхылъыр яфIэгъэщIэгъуэнынущ нэхъыжьхэми, зи щIалэгъуэхэми, курыт ныбжьым итхэми. Дэтхэнэми абы игу ирихьын гуэр кърихынущ, хабзэм, цIыхугъэм, лIыгъэм я щапхъэ щигъуэтынущ.
КЪЭБАРТ Мирэ.
